Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 319/13/7712	Svidník, 7.8.2013
EEČ : 2-60-52-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Svidník
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
že napriek tomu, že XXXXX súdu vo Svidníku sp. zn. 6C/34/2007-35 zo dňa 08.11.2007, ktorý nadobudol právoplatnosť 16.01.2008 mu bola uložená povinnosť prispievať výživným na dcéru XXXXX a syna XXXXX mesačne sumou po 66,39 eur (2.000,- Sk) vždy do 20 dňa v mesiaci vopred k rukám oprávnenej - matky XXXXX, túto povinnosť vo Svidníku a inde riadne neplnil a za obdobie od mesiaca február 2013 doposiaľ dlhuje na výživnom sumu 663,88 eur

lebo zanikla trestnosť činu

Odôvodnenie:
	Uznesením povereného policajta Obvodného oddelenia PZ vo Svidníku sp. zn. ČVS: ORP-220/SK-SK-2013 zo dňa 02.07.2013 bolo začaté trestné stíhanie a súčasne vznesené obvinenie XXXXX pre prečin zanedbania povinnej výživy podľa § 207 ods. 1 Tr. zák. Trestného činu sa mal dopustiť tak, ako je to uvedené vo výrokovej časti tohto uznesenia. 
	Po skončení skráteného vyšetrovania poverený policajt dňa 06.08.2013 predložil vyšetrovací spis s návrhom na zastavenie trestného stíhania z dôvodov uvedených v § 215 ods. 1 písm. h/ Tr. por. 
	Po preskúmaní návrhu povereného príslušníka a príslušného vyšetrovacieho spisu som zistil, že návrh je dôvodný. 
	Z obsahu vyšetrovacieho spisu vyplýva, že obvinený XXXXX v priebehu vyšetrovania uhradil oprávnenej XXXXX dlžné výživné v plnej výške a to formou poštovej poukážky dňa 29.07.2013. Ďalej bolo zistené, že neplatenie výživného XXXXX nemalo trvalo nepriaznivé následky, ktoré by nebolo možné napraviť dodatočným splnením vyživovacej povinnosti. 
	Podľa § 86 písm. a/ Tr. zák. trestnosť činu zaniká aj vtedy, ak ide o trestný čin zanedbania povinnej výživy podľa § 207 Tr. zák., ak trestný čin nemá trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
	Podľa § 215 ods. 1 písm. h/ Tr. por. prokurátor zastaví trestné stíhanie, ak zanikla trestnosť činu. 
	Z uvedeného vyplýva, že obvinený sa predmetnej trestnej činnosti dopustil, avšak svoju vyživovaciu povinnosť si v celom rozsahu dodatočne splnil. Zanedbanie povinnej výživy nemalo trvalo nepriaznivé následky, a keďže splnenie vyživovacej povinnosti je dôležitejšie ako potrestanie páchateľa, bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vladimír Hrebeňák
prokurátor